Numsa wil ingenieursbedryf tot stilstand dwingArgieffoto van Numsa-staking in 2019 (Foto: Nokuthula Mbatha/ANA) Die National Union of Metalworkers of South Africa (Numsa) beplan om Dinsdag op die eerste dag van die nasionale staking in die ingenieursbedryf landswyd na die Bedingingsraad vir die Metaal- en Ingenieursbedrywe (MEIBC) se kantore op te ruk. Irvin Jim, algemene sekretaris van die vakbond, doen ŉ beroep op alle werkers om by die staking aan te sluit “ter verdediging van geregverdigde eise vir ŉ betekenisvolle verhoging”. “Ons wil die ingenieursbedryf tot ŉ stilstand bring totdat die hardkoppige werkgewers tot hulle sinne kom. Hierdie bedryf het ŉ minimum van 430 000 werkers in diens en hulle kan almal aan die staking deelneem,” het Jim gesê. Die vakbonde Mewusa en Uasa het ook reeds stakingsertifikate bekom indien hulle lede ook aan die staking wil deelneem. “Alle werkers in die ingenieursbedryf kan dus aan die staking deelneem as hulle wil. Die staking is wettig en personeel kan dus deelneem sonder vrees dat daar stappe teen hulle gedoen sal word – of die persoon ŉ lid is van ŉ vakbond of nie.” Numsa se onderhandelings het vasgeval met alle werkgewersverenigings in die bedryf, insluitend Neasa, Seifsa en Saefa. “Ons het geen ander keuse nie as om te staak en onbepaald ons arbeid op te skort totdat die werkgewers aan ons eise voldoen. Werkgewers in die ingenieursbedryf wil nie enigiets vir hul werkers teruggee nie. Hulle het selfsugtig gebaat uit die opoffering wat werkers verlede jaar gemaak het toe ŉ stilstand-ooreenkoms onderteken is. Daar was geen verhogings nie, om die bedryf te beskerm teen die impak van die Covid-19-pandemie. Nou is ons weer besig met onderhandelings en dit is tyd dat hulle begin teruggee. Die werkgewers het gerieflikheidsonthalwe vergeet van die pynlike opofferings wat werkers en hul families gemaak het vir die bedryf.” Numsa eis ŉ algemene verhoging van 8% vir die eerste jaar en VPI plus 2% vir die tweede en derde jaar. As VPI plus 2% laer is as 6%, moet werkers minstens 6% aanbied of weer onderhandel. “Dit sal die dooiepunt oplos en die staking voorkom. As die werkers hoegenaamd besorg is oor die ekonomie, sal hulle ŉ betekenisvolle aanbod op die tafel plaas. Ons verwerp die beskuldiging dat Numsa die herstel van die ekonomie bedreig deur die staking. As enigiemand die ekonomiese herstel bedreig, dan is dit dié selfsugtige werkgewers. Hulle is uitbuiters wat niks vir hul werknemers wil teruggee nie. Die personeel se arbeid is die sleutel tot die sukses van die organisasie!” Jim sê Numsa se leierskap was die hele naweek besig met gesprekke met alle werkgewersverenigings om die staking te probeer voorkom. “Ons pogings was egter tevergeefs. In ŉ poging om Seifsa te druk om ŉ betekenisvolle aanbod te maak, het die onderhandelings vasgeval. Ons sal steeds met hulle in gesprek bly, maar die staking gaan dus voort soos beplan.” Numsa se staking vind plaas in Johannesburg, Durban, Gqeberha (Port Elizabeth), Bellville, George en Welkom. Die National Employers’ Association of South Africa (Neasa) het vroeër ŉ kennisgewing van uitsluiting teen die metaalwerkersvakbond Numsa uitgereik. Neasa sê hy is verreweg die grootste werkgewersliggaam in die staalbedryf en hy bly in beginsel gekant teen die gesentraliseerde kollektiewe bedingingsmodel van die raad. Gerhard Papenfus, hoof van Neasa, sê hoofsaaklik groot ondernemings in Suid-Afrika se ekonomiese hoofsentrums – en hoofsaaklik Numsa – beding loonooreenkomste wat hulle dan probeer uitbrei na klein- en mediumgrootte ondernemings (KMMO’s) wat onder heeltemal ander ekonomiese en bedryfsomstandighede werk. Neasa volstaan met die beginsel dat elke individuele onderneming die lone van sy werkers moet kan bepaal en dat dit gegrond moet wees op die onderneming se eie omstandighede en finansiële vermoë. Lees meer.